Веће градске општине Вождовац, на седници одржаној 9.2.2018. године, нa oснову чл. 58 Статута градске општине Вождовац ("Сл. лист града Београда” бр. 36/10 – пречишћен текст, 41/13 и 55/16) и чл. 19 Одлуке о начину финансирања програма удружења из буџета ГО Вождовац („Сл. лист града Београда“ бр. 15, 33 и 50/15), донело је

О Д Л У К У

1. УСВАЈА СЕ приговор Друштва за церебралну и дечију парализу Вождовац изјављен на Одлуку председника Градске општине Вождовац бр. 55-2/18 од 24.1.2018. године о избору програма Удружења грађана «Будућност Вождовца» донету на основу јавног конкурса за финансирање програма из области социјалне заштите на територији Градске општине Вождовац бр. 55-1/18 од 15.1.2018. године објављеног на интернет сајту Градске општине Вождовац 15.1.2018. године, као ОСНОВАН.

2. НИШТИ СЕ Одлука председника Градске општине Вождовац бр. 55-2/18 од 24.1.2018. године о избору програма Удружења грађана «Будућност Вождовца» донета на основу јавног конкурса за финансирање програма из области социјалне заштите на територији Градске општине Вождовац бр. 55-1/18 од 15.1.2018. године.

3. БИРАЈУ СЕ ПРОГРАМИ за финансирање програма из области социјалне заштите на територији Градске општине Вождовац за 2018. годину, а на основу спроведеног јавног конкурса објављеног на интернет сајту градске општине Вождовац 15.1.2018. године, и додељују средства у износу од 3.000.000,00 динара на следећи начин:

- средства у висини од 150.000,00 динара ДРУШТВУ ЗА ЦЕРЕБРАЛНУ И ДЕЧИЈУ ПАРАЛИЗУ ВОЖДОВАЦ,

- средства у висини од 2.850.000,00 динара УДРУЖЕЊУ ГРАЂАНА «БУДУЋНОСТ ВОЖДОВЦА».

Средства из претходног става обезбеђена су у Програму 11 «Социјална и дечија заштита» на позицији 220 буџета градске општине Вождовац за 2018. годину.

3. Корисник средстава ће закључити уговор са градском општином Вождовац којим ће бити регулисана међусобна права и обавезе у року од 15 дана од дана коначности ове Одлуке.

4. Ова одлука је коначна даном доношења.

О б р а з л о ж е њ е

Нападнутом Одлуком бр. 55-2/18 од 24.1.2018. године председник Градске општине Вождовац одлучио је о избору програма Удружења грађана «Будућност Вождовца» на основу јавног конкурса за финансирање програма из области социјалне заштите на територији Градске општине Вождовац бр. 55-1/18 објављеног на интернет сајту Градске општине Вождовац 15.1.2018. године.

На ову Одлуку Друштво за церебралну и дечију парализу Вождовац благовремено је изјавило приговор 6.2.2018. године у којем оспорава налаз Комисије за спровођење јавног конкурса да је њихова пријава непотпуна, јер недостају дипломе стручњака и пријава у електронској форми, као и да Комисија „... није свој део посла урадила у складу са законским прописима будући да се Јавни позив објављен 15.1.2018. године односи на 2017. годину као и Упутство које га прати, а да је Комисија одлучивала о буџетским средствима за 2018. годину.“.

Разматрајући приговор Друштва за церебралну и дечију парализу Вождовац и увидом у приложену документацију, а узимајући у обзир и мишљење Комисије за спровођење јавног конкурса са седнице одржане 7.2.2018. године, Веће је констатовало да је тачан навод Друштва да у пријави на конкурс јесу приложени одговарајући докази за стручњаке и да је у тексту конкурса и Упутства одштампана, очигледно омашком, 2017. уместо 2018. година, а да јесте донекле упитна и формулација начина подношења пријаве на конкурс.

Имајући у виду наведено, Веће градске општине Вождовац је заузело став да је приговор Друштва за церебралну и дечију парализу Вождовац изјављен на Одлуку председника Градске општине Вождовац бр. 55-2/18 од 24.1.2018. године о избору програма Удружења грађана «Будућност Вождовца» донету на основу јавног конкурса за финансирање програма из области социјалне заштите на територији Градске општине Вождовац за 2018. годину основан, те је донело одлуку као у диспозитиву.

ПОУКА О ПРАВНОМ ЛЕКУ: Против ове Одлуке може се покренути управни спор у року од 30 дана од дана пријема Одлуке.

Одлуку доставити: учесницима конкурса, Одељењу за финансије, привреду, друштвене делатности и планирање и архиви градске општине Вождовац.

ВЕЋЕ ГРАДСКЕ ОПШТИНЕ ВОЖДОВАЦ

I Број: 55-3/18 од 9.2.2018. године

ПРЕДСЕДНИК

Александар Савић